
MAAHE MUHARRAM KI AHMIYAT: 

Maahe muharram ki ahmiyat ka andaazah is baat 
se lagaaya jaa sakta hai ke Allaah t’ala ne is mahine 
ko hurmat waala qaraar diya aur is mahine mein jang 
wa qitaal ko haraam qaraar diya. 

Jaisa ke Allaah ka farmaan hai: 
“Be-shak mahinon ki ginti Allaah ke nazdeek lauhe 
mahfooz mein 12 hai, aur yeh us din se hai jab se 
Allaah ne aasmaanon aur zameen ko paidah kiya hai, 
in mein se 4 mahine hurmat wa adab ke hain , yahi 
mazboot deen hai. Lihaazah turn in mahinon mein 

apni jaanon par zulm na karo ” 

[Quraan 9:36] 

Hurmat waale 4 mahine konse hain is ki wazaahat 
hamein hadees mein milti hai. 

Allaah ke Rasool (s.a.w.s.) farmaate hain: 

“Saal 12 mahinon ka hai, jin mein 4 hurmat waale 
hain, 3 pai dar pai hain aur woh Zulqa’dah, Zulhajjah 
aur Muharram hain. Aur chauta mahina Raj jab muzar 
hai jo ke Jumadi assaniyah aur Shaban ke darmiyaan 
aata hai”. 

[Saheeh Bukhari, Kitab at-tafseer Baab Surah taubah] 

Allaah t’ala ne is aayat mein hurmat waale 4 
mahinon ka zikr karne ke ba’d farmaaya: “ In mein 




(khususi taur par) turn apni jaanon par zulm na karo”. 
[Quraan 9:36] 

Hafiz ibne kaseer (rh) ne Hazrat Ibne ‘Abbas (rz) 
se naql kiya hai ke Allaah ne zulm ko saal ke 12 
mahinon mein haraam qaraar diya hai, phir in mein 
se 4 ko khaas kar diya hai kyoun ke in mein buraayi 
aur na-farmaani ka gunaah ziyaadah ho jaata hai aur 
neki aur amal-e saaleh ka ajr wa sawaab badh jaata 
hai. [Tafseer Ibne Kaseer: 2/468] 

Maahe Muharram Ke Rozon Ki Ahmivat: 

Maahe Muharram ke rozon ka andaazah is hadees 
se lagaya ja sakta hai jis mein Allaah ke Rasool 
(s.a.w.s.) ne farmaaya: 

“Ramazan ke b’ad sab se afzal roze maahe Muharram 
ke roze hain jo ke Allaah ka mahina hai. Aur farz 
namaz ke b’ad sab se afzal namaz raat ki namaaz 
hai”. 

[Saheeh Muslim: Kitab as saum baab fazl saum ul 
muharram: 1136] 


Yaum-e-'Aashura (10 Muharram) Ki 
Ahmivat: 




Yaume Aashura is wajah se ahmiyat ka haamil hai 
ke is din Allaah tala ne Hazrat Moosa (a.s) aur unki 
qaum ko najaat di aur Fir’oun aur uski qaum ko 
gharq kiya. 

Jaisa ke Ibne ‘Abbaas (rz) ka bayaan hai ke: 
Allaah ke Rasool (s.a.w.s.) jab Madinah 
Munawwarah mein tashreef laaye to Aap (s.a.w.s.) ne 
dekha ke Yahudi Yaume Aashura ka rozah rakhte 
hain, to aap (s.a.w.s.) ne un se poocha turn is din ka 
rozah kyoun rakhte ho? Unhon ne kaha: Yeh ek 
azeem din hai, is mein Allaah tala ne Hazrat moosa 
(a.s.) aur un ki qaum ko najaat di aur Fir’oun aur us 
ki qaum ko gharq kiya. Chunaanche Moosa (a.s.) ne 
isi din ka rozah shukrane ke taur par rakha. Is liye 
hum bhi is din ka rozah rakhte hain. Is par Aap 
(s.a.w.s.) ne farmaaya: “Tab to hum ziyadah haqq 
rakhte hain aur tumhaari nisbat hum Hazrat Moosa 
(a.s.) ke ziyadah qareeb hain”. Phir Aap (s.a.w.s.) ne 
khud is din ka rozah rakha aur sahaaba kraam (rz) ko 
bhi is ka hukm diya. [Saheeh Bukhari Kitab As saum 
Baab Siyaam aashura: 2004] 




Yaum-e-Aashura (10 muharram) Ke Roze 
Ki Fazeelat: 

Muharram ke mahine mein umoomi taur par roze 
rakhne ki fazeelat kayi ahadees mein maujood hai 
lekin khususi taur par yaume Aashura (10 Muharram) 
ke roze ke taluq se bhi bahut si ahadees waarid huwi 
hain jin mein se chand mindarjah zel hain. 

1 . Hazrat Abu Qatadah (rz) kahte hain ke Allaah Ke 
Rasool (s.a.w.s.) se Yaume Aashura (10 
Muharram) ke baare mein suwaal kiya gaya to 
Aap (s.a.w.s.) ne farmaaya: “Yeh Pichle ek saal 
ke gunaahon ko mita deta hai”. [Saheeh Muslim 
1162] 

2. Ibne Abbas (rz) ne bayaan kiya ke Main ne Nabi 
(s.a.w.s.) ko siwaye ‘Aashura ke din ke aur is 
ramazan ke mahine ke aur kisi din ko dusre dinon 
se afzal jaan kar khaas taur se qasad kar ke roza 
rakhte nahi dekha. [Saheeh Bukhari 2006] 

Yaume 'Aashura (10 Muharram) ke saath 
9 Muharram ka roza rakhna taake vahood 
wa Nasaara ki mukhalifat ki jaave: 

B’az riwayaat se m’aloom hota hai ke Nabi 
(s.a.w.s.) ne Yahood ki mushabihat se bachne ke liye 





yaume ‘ Aashura ke saath 9 Muharram ka roza rakhne 
ka iraadah farmaaya tha. 

Chunaanche ‘Abdullah bin ‘Abbas (rz) se riwayat 
hai ke Jab Aap (s.a.w.s.) ne Aashura ka roza rkha aur 
Sahaba Kraam (rz) ko is ka hukm diya to Unhon ne 
bataaya ke is din ki to Yahood wa Nasaara bhi 
t’azeem karte hain! 

To Aap (s.a.w.s.) ne farmaaya: “ Jab Aaindah saal 
Aayega to in sha Allaah Hum 9 Muharram ka rozah 
bhi rakheinge”. 

Hazrat Abdullaah bin ‘Abbas (rz) kahte hain: Agla 
saal aane se pahle hi Rasool Akram (s.a.w.s.) wafaat 
paa gaye. 

[Saheeh Muslim 1134] 

‘Aashura ke roze mein Yahood wa Nasaara ki 
mukhalifat kaise hogi? Is hadees se to yeh saabit hota 
hai ke Yaume Aashura ke roze mein Yahood wa 
Nassara ki mukhalifat karne ke liye 10 Muharram ke 
roze ke saath 9 Muharram ka rozah bhi rakhna 
chaahiye aur isi ke Hazrat Ibne ‘Abbas (rz) bhi qaail 
the. Jaisa ke inka qaul hai: “ Yahood ki mukhalifat 
karo, aur 9 aur 10 Muharram ka rozah rakho”. 
[Musannif Abdur Razzaq 7839, Bahqi j4,p287 
Saheeh U1 Isnaad]. 

Maahe Muharram Aur Bid'aat: 

Maahe Muharram ki bid’aat ko jaanne se pahle yeh 
Jaanna zaroori hai ke bid’ at kise kahte hain taake 
bid’aat ko pahchana jaa sake. 

Bid’at Ka Lughwi Ma’na: 

Lafz Bid’at ka Maaddah hai Bada’un jis ka ma’na 
hai nau paida karna, Ejaad karna. Bid’at ka lughwi 
ma’na huwa Aisi nayi cheez jis ka namuna pahle se 
maujood na ho. Quraan Majeed se bhi is ki taayeed 

hoti hai jaisa ke Allaah ka farmaan hai: Uuo cxxJ'U Js 

yaani “(Aye Rasool) Aap Kah dijiye ke Main 

Rasoolon mein Bidu’un nahi hoon (Yani Aisa nay a 
Rasool nahi hoon ke is ka namuna guzishta Rasoolon 
mein na ho, pahle bhi aise Rasool aate rahe hain). 
(Surah Ahqaaf :aayat 9). 

Bid’at ka shar’yi Ma’na: 

Quraani aur Lughwi mana ki bunyaad par Bid’at 
ke sharyi mana yeh huwe: 66 Aisa naya kaam jis ki 
misaal ya jis ka namuna pahle se shariyat ya 
sunnat mein na ho”. 



Is Sharyi mana ki tayeed Quraan Majeed se bhi 
hoti hai jaisa ke Allaah ka farmaan hai: L 

(27 : U 

Ya’ni: “(Nasaara) ne rahbaaniyat ki bid’ at nikaali 
haalaanke Hum ne is rahbaaniyat ko in par farz nahi 
kiya tha”. 

Lihaazah Aayat se saabit huwa ke “Bid’ at” woh 
nay a kaam hai jo pahle se deen mein maujood na ho. 

Bid’aat Ke Nuqsanaat: 

1. Bidat Gumraahi Hai Aur Jahannam Mein Lc 
Jaane Waala Amal Hai: 

Allaah ke Rasool (s.a.w.s.) Farmaate hain: 
jjbfo tytj , Ifcfo teJb, 

“Har Bid'at Gumraahi hai, Aur har gumraahi 

Jahannam mein le jaane waali hai". 

[Saheeh Ibne Khuzaimah 1785] 

2. Bidati Maidane Mahshar mein Aabe Kausar 
se mahroom raheinge: 

Allaah ke Rasool (s.a.w.s.) farmaate hain: 
“....Suno kuch logon ko Mere Hauz se Bhagaya 

Jaayega jis tarah bhatke huwe oont ko bhagaya jaata 
hai. Main unhein aawaaz doonga: suno idhar aao. To 
kaha jaayega unhon ne Aap ke b’ad bid’atein nikalien 
thien. Allaah ke Rasool (s.a.w.s.) farmaayeinge: 
“(Yeh log Mujh se) door ho jaayein, door ho 
jaayein”. [Sahee Muslim 584] 

Maahe Muharram Mein Raaij Bid'aat wa 
Kharafaat: 

Maahe Muharram Hurmat waala mahina hai is 
mahine mein Allaah ne apni jaanon par zulm karne se 
yani jung wa qitaal karne se mana kiya hai. Ahaadees 
se yeh baat maloom hoti hai ke is mahine mein kasrat 
se roze rakha jaaye khususi tau par 9 aur 10 
Muharram ke roze rakhein. 

Lekin afsos ke aaj aksar log la-‘ilmi ki wajah se 
sunnat par amal karne ke bajaaye bida’t wa kharafaat 
par amal karte hain. 

Maahe Muharram mein raaij bid’aat wa kharafaat 
darja zel hain: 

>Noha aur maatam karna: Maahe Muharram 
mein kayi log maatami libaas pahan kar noha aur 
maatam karte hain, peet-te aur seena kobi karte 
hain. Yeh sab jahaalat hai. 

Nabi (s.a.w.s.) ne farmaaya: “Jis ne Noha 
kiya apne rukhsaar aur munh peeta, apna 
garbayaan phaada woh Hum mein se nahi”. 
[Saheeh Bukhari : 1298] 

>Ta’ziya yani Hazrat Hussain (rz) ki mazaar ki 
tasweer banana Aur Alam ya panje bhitana yeh 
sab shirk wa bidat hai. Taziye mein Hussain (rz) 
ki rooh ko maujood aur inhein aalamul ghaib 
samjha jaata hai tabhi to taziya ko qabile tazeem 
samajhte aur in se madad maangte hain. 
Haalaanke kisi buzrug rooh ko haazir wa naazir 
jaanna aur aalamul ghaib samajhna shirk wa kufr 
hai. 

>Yaume Aashura (10 Muharram) ko khaas 
khana pakana: Imaam Ibne Taimiyah farmaate 
hain: “10 Muharram ko khaas khaana pakaana 
aur tausee karna waghairah minjumla un bidaat 
wa munkiraat se hai jo na Rasool (s.a.w.s.) se 
saabit hai aur na hi khulfa-e Rashideen se aur na 
Aayema Muslimeen mein kisi ne isko mustahab 
samjha hai”. [Fatawa Ibne Taimiyah 2/354] 

> Maahe Muharram mein qabron par matti daalna. 

> Maahe Muharram mein qabron ki ziyarat karna. 

> Maahe Muharram mein naye kapde na pahanna. 


12 




> Maahe Muharram mein shaadi na karna. 

>10 Muharram ko Hussain (rz) ke naam ka 
khatam dilaana 

> Maahe Muharram mein sona na khareedna. 

> Maahe Muharram ko soog ka mahina samajhna. 
Mazkoora tamaam ‘Aamaal Bid’aat wa kharafaat 
hain jinka deen se koi taluq nahi. 

Maahe Muharram ke taluq se bavaan ki 
jaane Waali zaeef wa mauzu (manghadat) 
riwavaat: 

Maahe Muharram ke taluq se bahut si manghadat 
riwayaat ko hadees kah kar bayaan kiya jaata hai jo 
ke Nabi (s.a.w.s.) par bahut bada bohtaan hai. Aise 
manghadat (fabricated) riwayaat ko bayaan karne se 
parhez karein kyoun ke Allaah ke Rasool (s.a.w.s.) 
ne farmaaya: “Mujh par jhoot mat baandho jo shakhs 
Meri taraf Jhoot mansoob karega woh jahannam mein 
daakhil hoga”. [Saheeh Muslim] 

Aam taur par maahe Muharram ke taluq se jo 
manghadat riwayaat pesh ki jaati hain woh mindarjah 
zel hain: 

> “Jo Yaume Aashura ke roz ghusl kare tamaam 
saal bimaar nahi hoga”. 

Yeh riwayat Shobul Eemaan mein hai aur zaeef 
riwayat hai (3797). 

>“Jo Shakhs Aashura ke roz apne ahal wa ayaal 
par khaane aur kapde ki wus’at kare to us par 
Allaah tala tamaam saal faraakhi karta hai”. 

Yeh riwayat manghadat hai. Imam Ahmed bin 
Hanbal aur Ibne Taimiyah ne farmaaya: Is ki koi 
asal nahi [Minhaaj assunnah] 

Mulla Ali Qaari ne Apni kitaab ‘Azz’ufa Al-Kabeer 
4/65’ mein Muharram ke taluq se bayaan ki jaane 
waali manghadat riwayaat ko bayaan kiya hai taake 
log jaan jaaye aur us ko bayaan karne se ruk jaaye, jo 
darjah zel hain: 

> Jo Muharram ke Jumeraat, Jumu’ah, aur hafta ke 
roze rakhe us ke liye 9 saal ki ibaadat likhi jaati 
hai. 

>Jo Muharram ke pahle 10 din ke roze rakhe wo 
firdose aala ka waaris hoga. 

> Aashura ke roz jo yateem ke sar par haath phere 
Allaah har baal ki badle jannat mein uska ek 
darjah buland karega. 

> Jo Aashura ke roz kisi ki iyaadat kare goya us ne 
tamaam bani aadam ki iyaadat ki. 

>Jo Ashura ke roz Aankhon mein surmah lagaye 
to poora saal us ki aankhon mein dard nahi hoga. 
Isi tarah kuch riwayaat bayaan ki jaati hain ke yaume 
Aashura ka roza rakho kyounke: 

1. Yahi woh din hai jis mein Allaah ne hazrat 
Aadam (a.s.) ki taubah qabool ki. 

2. Yahi woh din hai jis mein Allaah ne Hazrat 
Idrees (a.s.) ke darjaat ko buland farmaaya. 

3. Yahi woh din hai jis mein Allaah ne Hazrat 
Ibraheem (a.s.) ko Aatishe Namrood (Namrood 
ki lagaayi huwi aag) se najaat di. 

4. Yahi woh din hai jis mein Allaah ne Nooh (a.s.) 
ko kashti se utaara. 

5. Yahi woh din hai jis mein Allaah ne Moosa (a.s.) 
par tauraat naazil ki. 

6. Yahi woh din hai jis mein Allaah ne Ismail (a.s.) 
ko zibah karne ke bajaaye dunbe ka fidyah diya 
tha. 

7. Is din Allaah ne Yousuf (a.s.) ko jail se chutkaara 
dilaaya tha. 

8.1s din Allaah ne Hazrat Yaqoob (a.s.) ko un ki 
quwwate binaayi lautaayi yhi. 

9.1s din Allaah ne Hazrat Ayyub (a.s.) se 
musibatein aur pareshaaniyaan door ki thien. 

10. Isi din Allaah ne Hazrat Younus (a.s.) ko 
Machli ke pet se nikala tha. 

11. Isi din Hazrat Muhammad (s.a.w.s.) ke agle 
pichle tamaam gunaah mu’aaf kiye gaye. 

Mazkoora tamaam riwayaat mazu, manghadat. Ghadi 
huwi, naqabile aitebaar hain inhein Allama Ibne Juzi 
ne ‘Al-Mauzu’aat’ mein darj kiya hai. 

WAAOIA'H KARBALA: 

Karbala ka waqia’h ek haadsah tha. Jis mein 
Hazrat Hussain (rz) ko mazloom shaheed kar diya 
gay a. Saheeh riwayaat ki kami ki wajah se karbala ka 
waqi’ah ek afsaana ban kar rah gay a. Morrikheen 
(Historian) mein se Imaam Tabri ke ilaawa kisi ne 
bhi Karbala ke waqia’h ko sanadan bayaan nahi kiya. 
Imam Tabri ki riwayaat mein ek raawi Abu 
Mukhannaf Loot bin Yahya hai jo ke kazzab yani 
jhoota tha. Imaam Yahya bin Mo’een farmaate hain 
yeh siqa nahi hai. Imam Abu Haatin fatmaate hain 
yeh matrook ul hadees hai. Imam Daare Qutni 
farmaate hain yeh Zaeef hai. Imam Zahbi kahte hain 
yeh daastaan saaz mo’allif hai. [Meezaan al aitedaal 
3/419] 

Imam Tabri ke ilawa Haafiz Ibne Kaseer ne bhi 
‘Albadaya Wan Nahaya’ mein karbala ke waqiah ko 
tafseel se bayaan kiya hai lekin be-sanad. Khud Imam 
Ibne Kaseer farmaate hain ke: “Be-sanad riwayaat 
hujjat aur qaabile qabool nahi”. [Ikhtesaar uloom ul 
hadees ibne salah by Ibne kaseer]. Isi tarah Imam 
Muslim saheeh sanad ke saath Ibne Mubaarak ka 
qaul naql kiya hai ke “sandein deen ka hissah hain 
agar sanadein na hoti to insaan jo chaahe bayaan 
karta”. [Saheeh Muslim 33]. 

Lihaaza waqi’ah karbala ke ziman mein unhi 
riwayaat ko bayaan kiya jaayega jo sanadan saheeh 
hain. 

Hazrat Hussain (rz) ki shahadat ki peshan goyi: 

Umme salamah (rz) bayaan farmaati hain ke: Ek 
din Allaah ke Rasool (s.a.w.s.) soye, kuch der ba’d 
jaage to Aap (s.a.w.s.) kuch pareshan se the. Aap 
(s.a.w.s.) phir so gaye, phir Aap (s.a.w.s.) jaage aur 
kuch pareshan se the lekin pahle se kam. Aap 
(s.a.w.s.) phir so gaye. Phir Aap (s.a.w.s.) jaage to 
Aap (s.a.w.s.) ke haath mein kuch surkh (red) matti 
thi, Aap (s.a.w.s.) us ko dekh rahe the. Main ne kaha 
aye Allaah ke Rasool (s.a.w.s.) yeh kaisi matti hai? 

Allaah ke Rasool (s.a.w.s.) ne farmaaya: “Mujhe 
Jibraeel (a.s.) ne khabar di hai ki Iraq ki sar sazmeen 
mein Hussain (rz) qatl kiye jaayeinge. Main ne 
Jibraael se kaha Mujhe us zameen ki matti dikhaao jis 
zameen par Hussain (rz) qatl kiye jaayeinge (unhon 
ne mujhe us zameen ki matti di) to yeh matti us 
zameen ki hai. 

[Mustadrak Al-Haakim 4/440 Hadees 8202 Kitaab 
ta’beer ar ruya Sanad: Saheeh] 

Ahle Iraq Ne Hazrat Hussain (rz) ko shaheed kiya: 

Iraq ke ek shakhs ne Abdullaah bin ‘Umar (rz) se 
poocha ke haalate Ahraam mein makkhi maarne ka 
kya kaffarah hai? To Ibne ‘Umar (rz) ne kaha: “Ahle 
Iraq makkhi maarne ka kaffaarah poochte hain 
haalaanke unhon ne Allaah ke Rasool (s.a.w.s.) ke 
nawaase ko qatl kiya. Jab ke Nabi (s.a.w.s.) ne 
farmaaya tha: “ Yeh dono [Hasan wa Husaain (rz)] 
dunya mein Mere 2 phool hain”. 

[Saheeh Bukhari Kitaab al fazaail baab manaqib al- 
Hasan wal Hussain (rz)] 

Hazrat Hussain (rz) Ki Shahadat: 


18 




Hazrat Anas bin Maalik (rz) Bayaan karte hain ke 
jab Hazrat Hussain (rz) ka sar ‘Ubaidullaah bin 
Ziyaad ke paas laaya gaya aur ek tasht mein rakha 
gaya to woh bad-bakht us par lakdi se maarne laga 
aur Aap (rz) ke husn aur khoobsurti ke baare mein 
kuch kahne laga is par Hazrat Anas (rz) ne kaha 
Hazrat Hussaain (rz), Allaah ke Rasool (s.a.w.s.) se 
sab se ziyada mushabah the...” [Saheeh Bukhari 
Kitab al fazaail sahib Baab Manaqib A1 Hasan wal 
Hussain (rz): 3748] 

Yazeed Bin Mu'avivah ne Aale Hussain (rz) ko 
Madina Lauta diva: 

Hazrat Ali bin Hussain (rh) (Zainul Aabidain) 
bayaan karte hain ke jab Hum sab log Hussain (rz) ki 
shahadat ke b’ad Yazeed bin Mu’aviyah ke yahaan se 
Madina Munawwara tashreef laaye to Miswar bin 
Makhzama (rz) ne mujh se mulaqaat ki aur kaha Aap 
ko mujh se koi kaam lena ho to farmaaiye? Main ne 

kaha nahi ”. [Saheeh Bukhari Kitab Farz al 

khamas 3110] 

Hussain (rz) ke dushman "Ubaidullaah bin Ziyaad ka 
anjaam: 

‘Ummarah bin ‘Umair kahte hain ke jab 
‘Ubaidullaah bin Ziyaad aur us ke saathiyon ke sar 
laaye gaye aur Kufa ki ek masjid mein tarteeb se rakh 
diye gaya aur main wahaan pahunch gaya to log yeh 
kah rahe the: Aaya, aaya, to kya dekhata hoon k eek 
saanp saron ke beech se ho kar aaya aur ‘Ubaidullaah 
bin Ziyaad ke donon nathnon mein daakhil ho gaya 
aur thodi der is mein raha phir nikal kar chala gaya, 
yahaan tak ke ghaaib ho gaya, phir log kahne lage 
aaya, aaya is tarah 2 ya 3 baar huwa”. [Sunan A1 
Tirmizi Kitaab al manaqib baab manaqi al Hasan wal 
Hussain (rz) 3780 Sanad: Saheeh] 

NOTE: Hasan aur Hussain (rz) ke manaqib mein is 
hadees ko la kar Imam tirmizi nawasa-e Rasool ke us 
dushman ka hashar bataana chaahte hain jis ne 
Hussain (rz) ke sar se ghustaakhi karte huwe Aap (rz) 
ke sar, naak aur munh par lakdi se maara tha. Aur 
Allaah ne us ke saath kaisa sulook kiya taake ahle 
dunya apni aankho se Ubaidullaah bin Ziyaad ka 
anjaam dekh lein. 

Waqia'h karbala ka saheeh haal: 

Mazkoora saheeh aur mustanad riwayaat se 
maloom hota hai ke Ahle Iraq ne Hazrat Hussain (rz) 

ko mazloom shaheed kiya. Aur inke sar Mubarak ko 
‘Ubaidullaah bin Ziyaad ke saamne pesh kiya. Bad- 
bakht Ubaidulllaah ne ek lakdi ke zariye unke honton 
ko kureda aur unke husn ki ta’reef ki. Hazrat Anas 
(rz) ne jo us waqt wahaan maujood the kahne lage 
Haseen kyoun na hoon yeh Rasool (s.a.w.s.) ke sab se 
mushaba the. 

Hazrat Ali bin Hussain (rh) [Zain ul ‘Aabidain] 
jab Hussain (rz) ke qatl ke b’ad Yazeed bin 
Mu’aviyah ke haan se laut kar Madina pahunche to 
Hazrat Mis war (rz) se mile. Mis war (rz) ne kaha 
Mere laaiq koi kaam ho to bataaiye? Ali bin Hussain 
(rh) ne kaha koi kaam nahi. 

‘Ubaidullaah bin Ziyaad ka anjaam yeh huwa ke 
use bhi qatl kar diya gay a. Uske aur uske saathiyon 
ke sar ko kufa ki ek masjid mein rakh diya gay a taake 
log us ke anjaame bad ko jaan lein. 

YAZEED BIN MU'AVIYAH KI SHAKHSIYAT: 

Yeh ek haqeeqat hai ke Yazeed ke daure hukumat 
mein hi Hazrat Hussain (rz) shaheed huwe. 

Imam Ibne Taimiyah (rh), Yazeed bin Mu’aviyah 
ke baare mein apna mauquf bayaan karte huwe likhte 
hain: 

“Yazeed Bin Mu’aviyah ke baare mein log 3 groh 
mein taqseem ho gaye hain. 

Ek groh ka kahna hai ke woh kaafir wa munaafiq 
tha. Allaah ke Rasool (s.a.w.s.) se inteqaam lene ki 
khaatir us ne Aap (s.a.w.s.) ke nawaase ka qatl 
karaaya tha. Taake apne daada ‘Utbah aur unke bhai 
Sheeba aur apne maamu Waleed bin Utbah aur apne 
deegar un rishtedaar ka badla le jihein ghazwah Badr 
aur b’az doosre mawaaqe par Sahaabah ne qatl kiya 
aur jo Ali bin Abu Taalib ke haathon qatl huwe . Yeh 
aur isi tarah ke b’az digar baatein bhi is nuqta-e nazar 
ke hamileen karte hain. Aur yeh un rawafiz ki raaye 
hai jo Hazrat Abubakr, Umar, Usmaan Raz Allaahu 
anhum ki bhi takfeer karte hain. To unke liye Yazeed 
ki takfeer to aur bhi halki baat hai. 

Doosre groh ka kahna hai ke Yazeed bin 
Mu’aviyah ek nek aur Saaleh, Aadil hukmaraan the. 
Aur un sahaaba mein se the jin ki paidaaish Nabi 
(s.a.w.s.) ke zamaane mein huwi thi. Aur jinhein Aap 
ne apne haathon mein uthaaaya aur barkat ki dua di 
thi. Yahaan tak ke is nuqta nazar ke b’az hamileen to 
Yazeed bin Mu’aviyah ko Abubakr wa Umar (rz) se 
bhi afzal qaraar dete hain. Aur in mein se b’az un ko 
Nabi ke darje par faaiz samajhte hain. 

Yazeed bi Mu’aviyah se mutaluq mazkoora baala 
dono hi groh har us shaks ke nazdeek baatil hain jise 
Allaah ne ‘ilm wa ‘aqal se nawaaza hai aur jo apne 
salaf ki seerat se waaqif hai. Chunaanche yahi wajah 
hai ke in aqwaal ko ahle sunnat ke maroof ulama aur 
ahle ilm wa daanish mein se kisi ki nisbat bhi haasil 
nahi hai. 

Teesre groh ka nazriya yeh hai ke Yazeed bin 
Mu’aviyah musalmaanon ke baadshaaon mein se ek 
baadsha tha. Is ki shakhsiyat mein kuch 
achchaahiyaan thien to kuch buraaiyaan bhi maujood 
thien. Who Hazrat Usmaan (rz) ki khilafat mein paida 
huwa, kaafir nahi tha, us ke sabab se Hazrat Hussain 
(rz) ki shahadat ka waqi’ah huwa aur ahle Hurrah ke 
saath usne jo kuch kiya woh bhi maloom hai. Woh na 
hi sahaba mein se tha aur na Allaah ke nek aur saaleh 
auliya mein se tha. Muslamaanon ke aam ahle ilm wa 
aqal aur ahle sunnat wal jamaat ka yahi nuqta-e nazar 
hai. Phir musalmaanon mein mazeed 3 groh ban gaye 
ek Yazeed par l’an, t’an karta hai aur doosra inhein 
pasand karta hai aur teesra na hi bura kahta hai aur na 
bhala samajhta hai. Teesra rawayya hi hai jo Imam 
Ahmad bin Hanbal, aur unke mutwazan raaye rakhne 
waale shagirdon aur deegar ahle ilm se manqool hai. 

